PORTRET RODICA ANGHELESCU - O ARTISTĂ CU VALENŢE MULTIPLE

PORTRET RODICA ANGHELESCU

– O ARTISTĂ CU VALENŢE MULTIPLE –

Rodica Gabriela Anghelescu s-a născut la 5.04.1976 în Bucureşti. Pasionată de muzică, urmează cursurile Liceului „Dinu Lipatti“, secţia canto popular, prof. Gavril Prunoiu, apoi Conservatorul de Muzică „Ciprian Porumbescu“ din Bucureşti – compoziţie, muzicologie, pedagogie muzicală şi muzică plastică – şi, de asemenea, MASTER-CLASS, secţia educaţie muzicală contemporană.

În prezent este angajată la Ansamblul Folcloric „Ciocârlia” al M.A.I. şi interpretează melodii din zona Gorjului şi a Banatului. Este colaboratoare a Teatrului Naţional de Operă şi Balet „OLEG DANOVSKI” – Constanţa; Opera Naţională Română – Timişoara; Opera comică pentru copii – Bucureşti.

Pentru ca cititorii revistei „Independenţa Română”, care apare sub egida Fundaţiei Literar-Istorice „STOIKA”, să o cunoască mai bine pe minunata interpretă de toate genurile de muzică, voi insera din premiile cucerite la diferite concursuri interne şi internaţionale şi câteva impresii ale unor mari muzicieni care fac cinste ţării noastre.

Artista polivalentă Rodica Anghelescu este deţinătoarea Premiului I – interpretare festival – Timişoara; marele premiu „Festivalul primăverii 25 aprilie“, Coreea de Nord – THE GOLD PRIZE IS AWARDED; „Crinzatema de argint” – Chişinău; locul III – „Crizantema de aur” – Târgovişte. A concertat în Republica Moldova, Coreea, Italia, Ungaria, Grecia, Rusia, Ucraina, Austria.

A înregistrat la Electrecord şi Radio cu orchestra condusă de Adrian Grigoraş, la Oltenia STAR PRODUCTION, având şi numeroase CD-uri împreună cu marele maestru Gheorghe Zamfir. Iată ce scrie excelenţa sa dl. prof. univ. dr. Gheorghe Zamfir: „Mai rar mi-a fost dat să ascult, în ultimul timp, un buchet de melodii populare autentice cântate de-o voce armonioasă, cristalină precum apa izvorului de munte, freamăt de codru înverzit, zbor de zefir primăvăratic… ce ne aduce bucuria în suflet, ne întinereşte, cheamă dorul şi dragostea să ne facă fericiţi; cerul devine mai senin, iar ciocârlia se-nalţă triumfătoare şi ne cucereşte inimile, fiindcă trilul de măiastră al artistei Rodica Anghelescu întruneşte cu prisosinţă aceste calităţi de interpretă desăvârşită; a înţeles pe deplin intenţia şi dorinţa făuritorului. A cântat alături de mine liedurile „RUGĂCIUNEA” de Eugen Cuteanu, pe versurile poetului fără de pereche, Voievodul Limbii Române – Mihai Eminescu, „AVE MARIA” – compoziție semnată de mine și „AVE MARIA” de Franz Schubert, impresionând spectatorii din Sala mare – Ateneul Român, cu ocazia sărbătoririi a 125 de ani de când demiurgul, LUCEAFĂRUL nostru iubit s-a ridicat la ceruri pentru dumnezeirea neamului; un adevărat regal de-o mare intensitate și dăruire sufletească din partea distinsei ariste Rodica Anghelescu”.

Portretul ce definește activitatea sopranei Rodiaca Anghelescu poartă semnătura celui mai mare etnomuzicolog, după Constantin Brăiloiu, celebra prof. univ. dr. Emilia Comișel: „Au trebuit să treacă foarte mulţi ani, ca să răsară precum o floare de colţ, strălucitoare, curată ca lacrima izvorului cristalin, suavă ca o atingere de zefir şi unduitoare ca valurile dorului, glas dulce de privighetoare care anunţă zorile unei muzici populare de bună calitate, făcând un salt remarcabil în folclorul nostru, nimeni alta decât Rodica Anghelescu, laureată la festivalurile „Maria Tănase“ şi „Maria Lătăreţu“. Pe cele două mari artiste le-a îndrăgit din fragedă copilărie, şi n-a precupeţit nici un efort în a le duce pe mai departe doina şi balada oltenească, horele şi sârbele nemuritoare. Destinul a făcut să-i întâlnească pe cei doi, scriitorul Marin Voican-Ghioroiu, cel care a compus şi muzica şi îndrăgita noastră interpretă de muzică populară, şi nu numai, fiind o soprană de coluratură foarte apreciată în lumea artistică, ca să realizeze un album cu 35 de piese, adevărate bijuterii, ce vor îmbogăţi tezaurul nostru folcloric, aducându-i frumuseţe şi prospeţimea neuitaţilor cântăreţi gorjeni, vâlceni şi doljeni”.

DOINA BÂRCĂ

Dacă stelele s-ar stinge şi cerul n-ar avea lumină, în momentul când se va auzi vocea Rodicăi Anghelescu, tril duios de privighetoare, suspin de vioară îndrăgostită…doinind un cântec oltenesc, sufletele noastre se vor umple de lumină şi fericire. Bunul Dumnezeu a înzestrat-o cu un dar inestimabil, o voce de aur care ne farmecă şi ne cucereşte; de aceea am preferat-o să interpreteze cântecele mele, fiindcă-i o mare stea pe firmamentul muzicii populare româneşti.

În poeziile mele am pus raza soarelui, adierea vântului, şopotul cristalin al izvorului, melodia oltenească nemuritoare şi o părticică din sufletul meu, dorind ca să fie cât mai plăcute oltenilor mei şi tuturor românilor, oriunde s-ar afla pe pământ, să se bucure când le vor auzi cântate. Din cuvinte alese am sădit flori în „GRĂDINA RAIULUI FOLCLORIC” – loc minunat de-a se distra tot românul iubitor de frumos şi muzică bună. Sper să nu greşesc, viitorul va confirma ce spun în acest moment. Artista Rodica Anghelescu îndeplineşte cu prisosinţă aceste deziderate, convinge prin voce şi interpretare că-i un autentic talent cu mari posibilităţi de-a atinge cele mai înalte culmi ale afirmării lirice.

Va face un salt calitativ remarcabil în interpretarea melodiilor gorjeneştivâlcene, fiindcă domnia sa este şi o bună soprană de coloratură, interpretează roluri deosebite din opere celebre ca: FLAUTUL FERMECAT de W.A.Mozart; aria – Regina nopţii, POVESTIRILE LUI HOFFMAN de Jacques Offenbakh; aria Olimpiei – păpuşa mecanică, BOEMA de Giacomo Puccini, aria Musettei, TRAVIATA de Giuseppe Verdi; aria Violetei de Valery şi RIGOLETTO – aria Gildei LAKMÉ de Leo Delibes, lieduri, canţonete, prelucrări clasice şi folclorice.

MARIN VOICAN-GHIOROIU

Scriitor-compozitor

Contents